**Corbul...postată de CRITICUL BLIND**

*Edgar Allan Poe*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Corbul

Stând, cândva, la miez de noapte, istovit, furat de şoapte

Din oracole ceţoase, cărţi cu tâlc tulburător,

Piroteam, uitând de toate, când deodată-aud cum bate,

Cineva părea că bate – bate-n uşa mea uşor.

"E vreun trecător – gândit-am – şi-a bătut întâmplător.

Doar atât, un trecător."

O, mai pot uita vreodată? Vânt, decembrie cu zloată,

Jaru-agoniza, c-un straniu dans de umbre pe covor,

Beznele-mi dădeau târcoale – şi niciunde-n cărţi vreo cale

Să-mi aline greaua jale – jalea grea pentru Lenore –

Fata fără-asemuire – îngerii îi spun Lenore –

Nume-n lume trecător.

În perdele învinse roşul veşted de mătase

Cu-o foşnire de nelinişti, ca-ntr-un spasm chinuitor;

Şi-mi spuneam, să nu mai geamă inima zvâcnind de teamă:

"E vreun om care mă cheamă, vrând să afle-un ajutor –

Rătăcit prin frig şi noapte vrea să ceară-un ajutor –

Nu-i decât un trecător."

Astfel liniştindu-mi gândul şi de spaime dezlegându-l

"Domnule – am spus – sau doamnă, cer iertare, vă implor;

Podidit de oboseală eu dormeam, fără-ndoială,

Şi-aţi bătut prea cu sfială, prea sfios, prea temător;

Am crezut că-i doar părere!" Şi-am deschis, netemător,

Beznă, niciun trecător.

Şi-am rămas în prag o vreme, inima simţind cum geme,

Năluciri vedeam, cum nimeni n-a avut, vreun muritor;

Noapte numai, nesfârşită, bezna-n sinea-i adâncită,

Şi o vorbă, doar şoptită, ce-am şoptit-o eu: "Lenore!"

Doar ecou-adânc al beznei mi-a răspuns şoptit: "Lenore!"

Doar ecoul trecător.

Întorcându-mă-n odaie, tâmplele-mi ardeau văpaie,

Şi-auzii din nou bătaia, parcă mai stăruitor.

"La fereastră este, poate, vreun drumeţ strein ce bate...

Nu ştiu, semnele-s ciudate, vreau să aflu tâlcul lor.

Vreau, de sunt în beznă taine, să descopăr tâlcul lor!"

Vânt şi niciun trecător.

Geamul l-am deschis o clipă şi, c-un foşnet grav de-aripă,

a intrat un Corb, străvechiul timpului stăpânitor.

N-a-ncercat vreo plecăciune de salut sau sfiiciune,

Ci făptura-i de tăciune şi-a oprit, solemn, din zbor,

Chiar pe bustul albei Palas – ca un Domn stăpânitor,

Sus, pe bust, se-opri din zbor.

Printre negurile-mi dese, parcă-un zâmbet mi-adusese,

Cum privea, umflat în pene, ţanţoş şi încrezător.

Şi-am vorbit: "Ţi-e creasta cheală, totuşi intri cu-ndrăzneală,

Corb bătrân, strigoi de smoală dintr-al nopţii-adânc sobor!

Care ţi-e regalul nume dat de-al Iadului sobor?"

Spuse Corbul: "Nevermore!"

Mult m-am minunat, fireşte, auzindu-l cum rosteşte

Chiar şi-o vorbă fără noimă, croncănită-ntâmplător;

Însă nu ştiu om pe lume să primească-n casă-anume

Pasăre ce-şi spune-un nume – sus, pe bust, oprită-n zbor –

Pasăre, de nu stafie, stând pe-un bust strălucitor-

Corb ce-şi spune: "Nevermore".

Dar, în neagra-i sihăstrie, alta nu părea că ştie,

Sufletul şi-l îmbrăcase c-un cuvânt sfâşietor.

Mult rămase, ca o stană n-a mişcat nici fulg, nici pană,

Până-am spus: "S-au dus, în goană, mulţi prieteni, mulţi, ca-n zbor –

Va pleca şi el, ca mâine, cum s-a dus Nădejdea-n zbor".

Spuse Corbul: "Nevermore".

Uluit s-aud că-ncearcă vorbă cugetată parcă,

M-am gândit: "E-o vorbă numai, de-altele-i neştiutor.

L-a-nvăţat vreun om, pe care Marile Dezastre-amare

L-au purtat fără-ncetare cu-ăst refren chinuitor –

Bocetul Nădejdii-nfrânte i-a ritmat, chinuitor,

Doar cuvântul: "Nevermore"".

Corbul răscolindu-mi, însă, desnădejdea-n suflet strânsă,

Jilţul mi l-am tras alături, lângă bustul sclipitor;

Gânduri rânduiam, şi vise, doruri, şi nădejdi ucise,

Lângă vorba ce-o rostise Corbul nopţii, cobitor –

Cioclu chel, spectral, sinistru, bădăran şi cobitor –

Vorba Never – Nevermore.

Nemişcat, învins de frică, însă negrăind nimică,

Îl priveam cum mă fixează, până-n gând străbătător,

Şi simţeam iar îndoiala, mângâiat de căptuşeala

Jilţului, pe care pala rază-l lumina uşor –

Dar pe care niciodată nu-l va mângâia, uşor,

Ea, pierduta mea Lenore.

Şi-am simţit deodată-o boare, din căţui aromitoare,

Nevăzuţi pluteau, c-un clinchet, paşi de înger pe covor;

"Ţie, ca să nu mai sângeri, îţi trimite Domnul îngeri" –

Eu mi-am spus – "să uiţi de plângeri, şi de dusa ta Lenore.

Bea licoarea de uitare, uită gândul la Lenore!"

Spuse Corbul: "Nevermore".

"Tu, profet cu neagră pană, vraci, oracol, sau satană,

Sol al Beznei sau Gheenei, dacă eşti iscoditor,

În noroasa mea ruină, lângă-un ţărm fără lumină,

Unde spaima e regină – spune-mi, spune-mi te implor,

Este-n Galaad – găsi-voi un balsam alinător?"

Spuse Corbul: "Nevermore".

"Tu, profet cu neagră pană, vraci, oracol, sau satană,

Spune-mi, pe tăria bolţii şi pe Domnul iertător,

Sufletu-ntâlni-va oare, în Edenul plin de floare,

Cea mai pură-ntre fecioare – îngerii îi spun Lenore –

Fata căreia şi-n ceruri îngerii îi spun Lenore?"

Spuse Corbul: "Nevermore".

"Fie-ţi blestemat cuvântul! Piei, cu beznele şi vântul,

Piei în beznă şi furtună, sau pe ţărmul Nopţii-n zbor!

Nu-mi lăsa nici fulg în casă din minciuna-ţi veninoasă!

Singur pentru veci mă lasă! Pleacă de pe bust în zbor!

Scoate-ţi pliscu-nfipt în mine, pleacă la Satan, în zbor!"

Spuse Corbul: "Nevermore".

Şi de-atunci, pe todeauna, Corbul stă, şi stă întruna,

Sus, pe albul bust, deasupra uşii mele, pânditor,

Ochii veşnic stau de pază, ochi de demon ce visează,

Lampa îşi prelinge-o rază de pe pana-i pe covor;

Ştiu, eu n-am să scap din umbra-i nemişcată pe covor.

Niciodată – Nevermore.